Одлуком Изборног већа Филозофског факултета од 03.07.2020. године изабрани смо у комисију за припрему извештаја о кандидатима за избор у звање ДОЦЕНТА за ужу научну област ОПШТА ПСИХОЛОГИЈА са пуним радним временом, на одређено време од пет година.

На конкурс објављен у листу Националне службе за запошљавање „Послови“ од 15.07.2020. године и на сајту Факултета, пријавио се један кандидат – научни сарадник др Марко Живановић. Након што смо прегледали конкурсни материјал, Изборном већу подносимо следећи

**И З В Е Ш Т А Ј**

**Биографски подаци**

Марко Живановић рођен је 13.12.1982. у Београду. Основне академске студије психологије завршио на Филозофском факултету у Београду 2012. године, са просечном оценом 9.31. На истом факултету школске 2012/2013. године уписао је мастер академске студије психологије (истраживачки модул) које је завршио 2013. године, с просечном оценом 10.00. Мастер рад под називом *Конструкција и валидација невербалног теста интелигенције са вишеструким решењима* одбранио је са оценом 10, под менторством др Горана Опачића (чланови комисје: др Горан Кнежевић и др Лазар Тењовић). Школске 2013/2014 године Марко Живановић је уписао докторске академске студије психологије на Филозофском факултету у Београду, у статусу студента који се финансира из буџета. Кандидат је испите са докторских студија положио са просечном оценом 10.00, а докторску дисертацију под називом *Ефекти транскранијалне неуромодулације фронто-паријеталне функционалне мреже на више когнитивне функције* одбранио је 11.06.2019. године под менторством др Горана Опачића и др Саше Филиповића (чланови комисје: др Горан Кнежевић, др Лазар Тењовић и др Данка Пурић).

Од марта 2016. године Марко Живановић запослен је на Филозофском факултету у Београду, тренутно у звању научни сарадник (изабран 10.06.2020.). Током основних и мастер студија (2010.–2014.) као и докторских академских студија психологије (од 2014. године) Марко Живановић је био укључен у педагошки рад кроз учешће у организацији и извођењу наставе као и менторски рад са студентима основних студија психологије, а у својству најпре студента демонстратора а потом докторанда ангажованог у настави. На овај начин био је укључен у наставу на предметима: Психологија индивидуалних разлика, Принципи психолошког тестирања, Психометрија 1 и Психометрија 2, у оквиру основних академских студија психологије на Филозофском факултету Универзитета у Београду.

Др Марко Живановић је ментор и члан комисије по једне докторске тезе у изради, као и члан комисије два мастер рада на Одељењу за психологију Филозофског факултета у Београду. У периоду од 2015. до 2018. кандидат је био члан комисија за пријем документације за упис на основне и мастер студије психологије.

Марко Живановић је до сада учествовао на већем броју домаћих и међународних научно-истраживачких пројеката. Још током основних студија, кандидат је учествовао у теренском истраживању спроведеном у оквиру пројекта Института за психологију *Психолошки проблеми у контексту друштвених промена* (ОИ 149018), односно потпројекта *Осавремењивање и стандардизација теста за клиничку процену интелигенције* *WAIS-IV*. Marko Živanović od 2011. године активно учествује у активностима у оквиру пројекта *Идентификација, мерење и развој когнитивних и емоционалних компетенција важних друштву оријентисаном на европске интеграције* (ОИ 179018) којим руководи др Горан Кнежевић, а на ком је запослен 2016. године.

Додатно, Марко Живановић је од септембра 2012. до јуна 2013. године учествовао на пројекту ЕУ за сарадњу у науци Cost Action (IS0804) *Language imparement in multilingual society: Linguistic patterns and the road to assessment*, а од маја 2013. до маја 2017. био је ангажован на међународном пројекту Cost Action (IS1208) *Collaboration of aphasia trialists (CATs)* као члан радне групе која се бави испитивањем предиктора успешног опоравка особа са афазијом. Тренутно, учествује у међународном пројекту Cost Action (CA18106) *The neural architecture of* *consciousness* (започет 2019. године) као члан радне групе *Consciousness, learning, and memory*, и као ко-руководећи истраживач подпројеката за неуромапирање интелектуалних способности (project group: *Neural architecture of intelligence*) и индивидуалних разлика у базичној структури личности (project group: *Neural architecture of personality*).

Маркова професионална интересовања фокусирана су првенствено на домен мерења и процењивања различитих људских способности и других црта, како на теоријском, тако и на методолошком и практичном плану. Фокус његовог рада су индивидуалне разлике у доменима личности и когниције као и неуралним основама когнитивних функција, а највећи број његових публикација посвећен је управо овим темама. Марко Живановић је до сада објавио 14 научних чланака (од чега 12 у часописима М21-М24), једно поглавље у тематском зборнику међународног значаја, два саопштења објављена у целини и преко 70 саопштења на домаћим и међународним скуповима штампаних у изводу.

**Научни и стручни рад**

У наставку следи кратак приказ одабраних радова кандидата.

* Bjekić, J., Vulić, K., **Živanović, M.**, Vujičić, J., Ljubisavljević, M., & Filipović, S. R. (2019). The immediate and delayed effects of single tDCS session over posterior parietal cortex on face-word associative memory. *Behavioural Brain Research, 366*, 88-95. https://doi.org/10.1016/j.bbr.2019.03.023

Рад се бави испитивањем тренутних и одложених ефеката неиванзивне транскранијалне неуромодулације једносмерном струјом изнад паријеталног кортекса на асоцијативно памћење. Добијено је да анодална стимулација у поређењу са лажном стимулацијом поспешује моментални учинак а исти тренд је забележен током периода праћења од 5 дана. Поред тога, показано је да испитаници са нижим капацитетом асоцијативне меморије имају већи релативни добитак након анодалне стимулације. Ефекат се показао специфичним за асоцијативно памћење будући да није добијен на контролном задатку вербалне флуентности.

* Bjekić, J., Čolić, M. V., **Živanović, M.**, Milanović, S. D., & Filipović, S. R. (2019). Transcranial direct current stimulation (tDCS) over parietal cortex improves associative memory. *Neurobiology of Learning and Memory, 157*, 114-120. https://doi.org/10.1016/j.nlm.2018.12.007 **(M21)**

Рад се бави могућношћу примене неиванзивне неуромодулаторне технике (транскранијална стимулација једносмерном струјом изнад паријеталног кортекса) на побољшање памћења – конкретно асоцијативне меморије. Резултати истраживања показали су да и релативно кратка стимулација (20 минута) може имати позитивне ефекте на асоцијативно памћење што говори, како о релевантности паријеталног кортекса за људско памћење, тако и о потенцијалној могућности примене ове технике у третману различитих психопатолошких стања.

* Bjekić, J., **Živanović, M.**, Purić, D., Oosterman, J. M., & Filipović, S. R. (2018). Pain and executive functions: a unique relationship between Stroop task and experimentally induced pain. *Psychological Research, 82*(3). 580-589. doi:10.1007/s00426-016-0838-2 **(M21)**

Рад се бави испитивањем повезаности различитих мера егзекутивних функција (инхибиција, ажурирање, премештање) са једне стране, и прага, осетљивости и толеранције на експериментално индукован бол, са друге. Резултати су показали фундаменталну везу између когнитивне инхибиције и болног искуства. Ове налазе аутори дискутују у светлу способности супресије аутоматских процеса.

* Trikoš, L., Jojić, Nj., Knežević, G., **Živanović, M.**, Svorcan, P., & Jovanović, A. (2019). Exploration of personality in patients with Inflammatory Bowel Disease. *Vojnosanitetski pregled, 76*(12), 1217–1226. https://doi.org/10.2298/VSP171006023T **(М23)**

Рад се бави истраживањем специфичности структуре личности пацијената за запаљенским болестима црева, прецизније особа које пате од улцерозног колитиса i Кронове болести. Добијено је да пацијенти у поређењу са нормативним узорком показују повишене вредности на доменима Neuroticizmа i Dezintegracijе.

* **Živanović, M.**, Bjekić, J., & Opačić, G. (2018). Multiple solutions test Part I: Development and psychometric evaluation. *Psihologija, 51*(3), 351-375. https://doi.org/10.2298/PSI161031003Z **(М23)**

У раду је детаљно приказан процес конструкције и психометријске евалуације невербалног теста фигуралног резоновања у форми теста матрица. За разлику од стандардних тестова способности овог типа у конструисаном тесту се од испитаника, поред детектовања тачног решења захтева да међу понуђеним опцијама пронађе ону фигуру која би дату матрицу комплетирала најбоље уколико апсолутно тачан одговор не би био на располагању, као и детектовање оне опције која на најслабији начин комплетира дату матрицу. Ригорозне емпиријске провере квалитета инструмента указале су на веома добре интерне психометријске карактеристике теста, као и на могућност његове примене у обухватној процени интелектуалних способности.

* **Živanović, M.**, Bjekić, J., & Opačić, G. (2018). Multiple solutions test Part II: Evidence on construct and predictive validity. *Psihologija, 51*(3), 377-396. https://doi.org/10.2298/PSI170205004Z **(М23)**

Рад се бави провером конструкт и предиктивне валидности Теста вишеструких решења и његових аспеката, као и провером конкурентне валидности конструисаног инструмента у предикцији релевантног спољњег критеријума у односу на широко коришћену батерију тестова интелектуалних способности. Резултати су показали да инструмент поседује адекватан степен конвергентне/дивргентне валидности, висок степен предиктивне и конкурентне валидности, те да додатни захтеви које тест поставља пред испитанике представљају корисну допуну стандардним тестовима интелектуалних способности.

* **Živanović, M.**, Vukčević Marković, M., & Bogunović, B. (2018). Structure of subjective experience of classical music. *Psihologija, 51*(4), 397-411. https://doi.org/10.2298/PSI170116009Z

Рад се бави истраживањем броја, природе и повезаности структурно дистинктних димензија доживљаја класичнних музичких композиција. Резултати су показали да се дескриптори музичког искуства групишу у пет корелираних димензија: естетски доживљај, афективни тон, напетост, пуноћа садржаја и структура. Рад дискутује природу добијених димензија, њихов однос и упоређује их са димензијама добијеним у претходним студијама доживљаја музичких дела, као и доживљаја уметности у другим модалитетима.

* Đorđević, J., **Živanović, M.**, Pavlović, A., Mihajlović, G., Stašević Karličić, I, & Pavlović, D. (2017). Psychometric evaluation and validation of the Serbian version of “Reading the Mind in the Eyes” test. *Psihologija, 50*(4), 483-502. https://doi.org/10.2298/PSI170504010D **(M23)**

Рад приказује процес адаптације, психометријске евалуације и валидације широко коришћеног теста за процену способности које леже у основи Теорије ума. Аутори износе податке о психометријским параметрима, факторској структури инструмента, и пружају евиденцију о дијагностичкој моћи инструмента у разликовању опште од клиничке популације. Додатно, аутори предлажу кратку форму инструмента која поседује задовољавајуће психометријске карактеристике те добру дијагностичку валидност за економичну процену способности Теорије ума.

* **Živanović, M.**, Bjekić, J., & Čerović, S. (2017). A six-factor model of brand personality and its predictive validity. *Psihologija, 50*(2), 141-155. https://doi.org/10.2298/PSI161031002Z **(M23)**

Рад испитује применљивост и корисност HEXACO модела личности у процени личности брендова. Резултати првог дела студије указују на репликабилност очекиване шестофакторске структуре црта личности на узорку брендова, док резултати другог дела студије показују да димензија Поштења предвиђа значајан део варијансе релевантних критеријумских варијабли.

* Bjekić, J., Lazarević, Lj., **Živanović, M.**, & Knežević, G. (2014). Psychometric evaluation of the Serbian dictionary for automatic text analysis - LIWCser. *Psihologija 47*(1), 5-32. doi:10.2298/PSI1401005B **(M23)**

У раду је дат приказ психометријске провере програма за аутоматску анализу текста LIWCser. Изведена је провера обухватности речника за анализу различитих типова текста, затим анализа заступљености категорија дефинисаних LIWCser речником у датом корпусу, и дат је приказ резултата провере еквивалентности са енглеским речником предвиђеним за рад у истом програму. Аутори закључују да LIWCser задовољава основне психометријске критеријуме за примену овог програма у психолошким истраживањима.

* Bjekić, J., **Živanović, M.** i Žeželj, I. (2016). Odnos eksplicitnih i implicitnih mera stava prema homoseksualnosti i verbalne produkcije. *Primenjena psihologija, 9*(2), 141-161. https://doi.org/10.19090/pp.2016.2.141-161 **(M24)**

Циљ ове студије било је испитивање односа између различитих мера вербалног понашања у вези са хомосексуалношћу, са једне, и имплицитних и експлицитних мера става према хомосексуалности са друге стране. Резултати су показали умерену повезаност између експлицитних и имплицитних мера става, као и релативно ниску до умерену повезаност ових мера са појединачним мерама вербалне продукције. Додатно, показало се да у основи вербалне продукције стоје имплицитни и експлицитни процеси и то да су спонтани аспекти вербалне продукције пре свега вођени имплицитним процесима, док намерни аспекти вербалне продукције представљају манифестацију експлицитних ставова

* **Živanović, M.**, Đokić, T., Lazarević, Lj., Orlić, A. i Bjekić, J. (2014). Konstrukcija i empirijska provera testa homofobije. *Primenjena psihologija, 7*(4), 581-598. https://doi.org/10.19090/pp.2014.4.581-598 **(M24)**

Рад приказује процес конструкције психолошког мерног инструмента за процену хомофобије, и резултате његове психометријске провере. Аутори износе податке о високој поузданости, затим факторској структури и корелцијама са различитим мерама истог конструкта, као и са другим релевантним психолошким варијаблама. На основу добијених резултата закључује се да је реч о поузданом и ваљаном инструменту који може имати значајну практичну примену у психолошким истраживањима.

* Erić, M., Bjekić, J., Stojimirović, E. i **Živanović, M.** (2012). Opšta kreativna sposobnost i aspekti kreativnog mišljenja kod umetnika i neumetnika. *Pimenjena psihologija, 5*(2), 169-182. https://doi.org/10.19090/pp.2012.2.169-182 **(M51)**

Циљ овог истраживања била провeра је дискриминативне валидности вишедимензионалног теста кретивности. У раду је дат приказ теста, прецизније аспеката креативне способности и њихове операционализације. Такође, приказани су резултати примене овог теста на узорку студената уметничких и неуметничких факултета. Разултати су показали да је на основу постигнућа на тесту креативности могуће разликовати ове две групе студената, као и да су разлике најизраженије на скали Оригиналности.

* Đorđević, J., Pavlović, D., **Živanović, M.**, & Vojvodić, J. (2018). Social cognitive deficits in psychiatric disorders. *Engrami, 39*(2), 13-24. UDK: 618.92-008.441.1-02-056.7 **(M52)**

Рад се бави прегледом биолошких основа socijalno-kognitivnih sposobnosti, мерама које се користе у процени ових способности као и прегледом социјално-когнитивних дефицита код различитих психијатријских поремећаја.

* Čerović, S., Bjekić, J., & **Živanović, M.** (2016). Verbalna produkcija u selekcionom intervjuu. U Lj. B. Lazarević (Ur.), *Zbornik radova sa XXII naučnog skupa Empirijska istraživanja u psihologiji* (str. 75-80). Beograd: Institut za psihologiju i Laboratorija za eksperimentalnu psihologiju, Filozofski fakultet, Univerzitet u Beogradu. ISBN 978-86-6427-047-2 **(M63)**

Истраживање се бави могућношћу примене и корисности анализе вербалне продукције у селекционом интервјуу. Добровољци који траже посао учествовали су у симулацији полу-структуираног интервјуа за посао, при чему су бирали да ли ће учествовати у интервјуу за позицију програмера или продавца у ИТ компанији. Сваки интервју је сниман, транскрибован и обрађен програмом за аутоматску анализу текста LIWCser, а интервјуер је процењивао подобност кандидата за посао. Резултати су показали да се особе које су изабрале позицију програмера разликују од особа које су изабрале позицију продавца спрам карактеристика говора у интервјуу. Додатно карактеристике говора кандидата биле су повезане са интервјуеровом проценом подобности кандидата за посао.

* **Živanović, M.**, Čerović, S. i Petrović, I. (2014). Procena kandidata u selekciji: Uloga sličnosti procenjivača i kandidata. U S. Stojiljković, Z. Marković i G. Đigić (Ur.). *Tematski zbornik radova: Individualne razlike, obrazovanje i rad*. Niš: Scero print. ISBN 978-86-7379-363-4 **(M63)**

Истраживање се бавило утврђивањем релативног доприноса имплицитно опажене сличности процењивача и кандидата у погледу Великих пет димензија личности у предикцији процене подобности кандидата за обављање посла. Добијено је да што је кандидат процењен као сличнији процењивачу на цртама Екстраверзије, Отворености и Сарадљивости, то ће бити процењен као подобнији за обављање посла.

**Педагошки рад и ангажовање у развоју наставе**

Др Марко Живановић има 9 година искуства рада у настави на Одељењу за психологију Филозофског факултета у Београду. Кандидат је у својству студента демонстратора (2010. – 2014.) и докторанда ангажованог у настави (2014. – 2019.) учествовао у извоћењу наставе на курсевима Психологија индивидуалних разлика, Принципи психолошког тестирања, Психометрија 1, и Психометрија 2 на основним академским студијама психологије.

**Резултати у развоју научног и наставног подмлатка**

Поред дугогодишњег искуства у извођењу наставе и менторском раду на студентским истраживачким пројектима у оквиру израде предиспитних обавеза на наведеним курсевима, Др Марко Живановић је ментор и члан комисије по једне докторске тезе у изради, као и члан комисије два мастер рада на Одељењу за психологију Филозофског факултета у Београду.

**Стручно-професионални допринос и допринос академској и широј заједници**

У погледу стручно-професионалног доприноса (критеријум 1), кандидат Марко Живановић је био секретар научног часописа Психологија у периоду од 2014. до 2018. године, као и члан уређивачког одбора Зборника радова 26. Емпиријска истраживања у психологији (2020) (подтачка 1). Додатно, кандидат је од 2016. године Члан Организационог одбора научног скупа Емпиријска истраживања у психологији и члан Програмског одбора овог скупа од 2019. године (подтачка 2). Марко Живановић је коментор и члан комисије по једне докторске дисертације у изради, као и члан комисије два мастер рада (подтачка 3). Кандидат је узео учешће на међународним пројектима: *Cost Action (IS0804) Language imparement in multilingual society: Linguistic patterns and the road to assessment* (2012. – 2013.), *Cost Action (IS1208) Collaboration of aphasia trialists (CATs)* (2013. – 2017.), и *Cost Action (CA18106) The neural architecture of consciousness* (започет 2019. године). Додатно, кандидат од 2011. године активно учествује у активностима у оквиру пројекта *Идентификација, мерење и развој когнитивних и емоционалних компетенција важних друштву оријентисаном на европске интеграције* (ОИ 179018), а на ком је запослен од 2016. године. Од 2020. године Марко Живановић је члан пројектног тима на пројекту *МЕМОRYSТ* финансираног од стране Фонда за науку Републике Србије у оквиру програма ПРОМИС (подтачка 4).

У погледу доприноса академској и широј заједници (критеријум 2), Марко Живановић је током докторских академских студија учествовао у комисијама за пријем докумената за упис на основне и мастер академске студије психологије на Филозофском факултету (2015. – 2018.) (подтачка 2).

Сарадњу са другим научноистраживачким установама у земљи и иностранству (критеријум 3) кандидат остварује кроз активну међународну сарадњу у оквиру ЕУ програма за сарадњу у науци – Cost Action IS0804 (руководилац: Sharon Armon-Lotem – Израел), Cost Action CA18106 (руководилац: Marian Brody – Велика Британија), и Cost Action CA18106 (руководилац: Kristian Sandberg – Данска) (подтачка 1). У оквиру ових пројеката кандидат је остварио већи број краткотрајних истраживачких посета (краћих од недељу дана) релевантним истраживачким институцијама у Европи (Jagiellonian University – Пољска, City University of London, Енглеска, Universidade NOVA de Lisboa – Португалија, итд.), и учествовао на већем броју међународних научних конференција. Од 2019. године Марко Живановић је учесник међународног пројекта који окупља преко 100 истраживача из Европе, Америке и Азије, а у оквиру ког је задужен за конструкцију, одабир и адаптацију психолошких мерних инструмената који ће бити коришћени за структурално неуро-мапирање индивидуалних разлика у вишим когнитивним функцијама и личности. Посебно интензивну сарадњу у оквиру овог пројекта остварује са руководиоцем пројекта Kristian Sandberg (Aarhus University, Данска), као и руководиоцима лабораторија у којима ће подаци бити прикупљани – Michal Wierzchon (Jagiellonian University – Пољска), Maro Machizawa (National Institute for Quantum and Radiological Science and Technology, Јапан), и другим учесницима. Коначно, kандидат је члан European Association of Personality Psychology (ЕАPP) (подтачка 3).

**Закључно мишљење и предлог Комисије**

Имајући у виду изузетне резултате научноистраживачког рада и дугогодишње искуство у раду са студентима, рад на унапређењу психологије као струке, као и богату међународну сарадњу, комисија сматра да др Марко Живановић испуњава све законске услове за избор у звање доцента и предлажемо да се изабере у звање доцента на Одељењу за психологију Филозофског факултета Универзитета у Београду на одређено време од 5 година.

У Београду, 24. августа 2020. године

ПОТПИСИ

ЧЛАНОВА КОМИСИЈЕ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Горан Опачић, ванредни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Горан Кнежевић, редовни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

доц. др Предраг Теовановић, доцент

Факултет за специјалну едукацију и рехабилитацију Универзитета у Београду