Наставно-научно веће Филозофског факултета Универзитета у Београду на седници одржаној 03. јула 2020. године изабрало нас је у стручну комисију за утврђивање услова за стицање звања ИСТРАЖИВАЧ САРАДНИК за Марију Петровић, докторанткињу на Одељењу за филозофију Филозофског факултета Универзитета у Београду.

На основу увида у поднету документацију и научни рад кандидаткиње, Комисија подноси следећи

**И З В Е Ш Т А Ј**

Марија Петровић рођена је 16.06.1990. године у Београду, где је са одличним успехом завршила основну школу и гимназију. Основне студије филозофије уписала је на Филозофском факултету Универзитета у Београду 2009. а завршила 2015. године, са просечном оценом 8,76, одбранивши завршни рад под насловом „Како се брани абортус: питање о моралној исправности абортуса“ код ментора доц. др Александра Добријевића. Пети семестар основних студија, (школска 2011/12) провела је на Филозофском факултету Универзитета у Гранади, Шпанија, на студентској размени, као стипендиста програма Еразмус мундус (Erasmus Mundus). Мастер студије филозофије на истом факултету уписала је 2015. а завршила је 2016. године са просечном оценом 10, одбранивши мастер рад на тему „Може ли ектогенеза да буде решење проблема абортуса“ код ментора проф. др Јована Бабића. Након тога, уписала је докторске академске студије филозофије на истом факултету. У фебруару 2019. године одбранила је предлог теме докторске дисертације под насловом „Проблем моралног статуса абортуса из перспективе репродуктивних права“ пред комисијом коју су чинили проф. др Ненад Цекић, доц. др Александар Добријевић и научни саветник др Миша Ђурковић. Тренутно ради на дисертацији под менторством проф. др Јована Бабића. Основне области интересовања и истраживања Марије Петровић су репродуктивна права, биоетика, нормативна етика и историја филозофских идеја. Поред матерњег, служи се енглеским, шпанским и руским језиком.

Током студија била је стипендисткиња Министарства просвете, науке и технолошког развоја Републике Србије.

У априлу 2019. године, учествовала је на међународној конференцији *Медитерански коријени филозофије* у Сплиту, са саопштењем под насловом „Протагорино схваћање моралности“. У новембру исте године држала је излагање на Институту за филозофију и друштвену теорију у Београду под насловом „Импликације употребе вештачких материца на биоетичку расправу о абортусу“. Објавила је један научни рад: „Како схватамо абортус“(*Theoria* 63 (1): 77-86, 2020)

Од 29. јуна 2018. запослена је као истраживач-приправник на пројекту „Историја српске филозофије“ (МПНТР - 179064) чији је носилац Институт за филозофију Филозофског факултета у Београду. Од октобра 2018. ангажована је у настави на Одељењу за филозофију истог факултета, на предмету Увод у филозофију

**ЗАКЉУЧАК**

На основу увида у биографију и библиографију Марије Петровић Комисија закључује да кандидаткиња испуњава све услове за избор у звање истраживач-сарадник, за ужу научну област филозофија (у области друштвено-хуманистичких наука), и предлаже Наставно-научном већу Филозофског факултета Универзитета у Београду да утврди испуњеност услова за избор Марије Петровић у звање ИСТРАЖИВАЧ САРАДНИК.

Београд, 15.07.2020. године

Комисија:

др Јован Бабић, редовни професор

др Ненад Цекић, редовни професор

др Александар Добријевић, доцент